《厓门二十首 其二》
明代·郭棐

翟羽鸾绡事已空，碧云沧海思无穷。

石麟埋没藏秋草，黄屋惊尘捲朔风。

箫鼓尚陈今世庙，野花无复赵王宫。

须知此恨消难得，惟有青山似洛中。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。